Teemu Penninkangas siirtyy Seinäjoelta Tampereelle.

Tampereen Ilves on tehnyt yhden kauden kattavan pelaajasopimuksen laitapuolustaja Teemu Penninkankaan kanssa. Penninkangas, 24, siirtyy Ilvekseen Seinäjoen Jalkapallokerhosta, jossa hän pelasi viime kaudella 26 liigaottelua.

– Ilves oli ollut jo pidemmän aikaa kiinnostunut minusta, ja kauden jälkeen mietin pitkään eri vaihtoehtoja. Kuitenkin keskustelut päävalmentaja Jarkko Wissin kanssa tekivät minuun vaikutuksen. Olen varma, että tämä oli minulle tässä vaiheessa paras ratkaisu, Penninkangas kertoi.

Penninkangas juhli SJK:ssa Suomen mestaruutta 2015 ja Suomen cupin voittoa 2016.

– SJK tulee tottakai olemaan aina itselleni erityinen seura, sillä pelasin siellä jo Kakkosesta lähtien, SJK:n edustusjoukkuetta vuodesta 2010 alkaen edustanut pelaaja sanoi.